
B9‑0553/2022
Euroopa Parlamendi resolutsioon kahe riigi kooseksisteerimisel põhineva lahenduse väljavaadete kohta Iisraeli ja Palestiina jaoks
(2022/2949(RSP))
Euroopa Parlament,
–	võttes arvesse oma varasemaid resolutsioone Lähis-Ida rahuprotsessi kohta, eriti 18. mai 2017. aasta resolutsiooni kahe riigi kooseksisteerimisel põhineva lahenduse saavutamise kohta Lähis-Idas[footnoteRef:1], [1:  ELT C 307, 30.8.2018, lk 113.] 

–	võttes arvesse nõukogu järeldusi Lähis-Ida rahuprotsessi kohta, eelkõige 16. detsembri 2013. aasta, 12. mai 2014. aasta, 20. juuli 2015. aasta, 18. jaanuari 2016. aasta ja 20. juuni 2016. aasta järeldusi,
–	võttes arvesse Euroopa – Vahemere piirkonna lepingut assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel[footnoteRef:2], [2:  EÜT L 147, 21.6.2000, lk 3.] 

–	võttes arvesse Euroopa – Vahemere piirkonna ajutist assotsiatsioonilepingut Euroopa Ühenduse ning Jordani Läänekalda ja Gaza sektori Palestiina omavalitsuse nimel toimiva Palestiina Vabastusorganisatsiooni vahel kaubanduse ja koostöö kohta[footnoteRef:3], [3:  EÜT L 187, 16.7.1997, lk 3.] 

–	võttes arvesse komisjoni tõlgendavat teatist selliste kaupade päritolu märkimise kohta, mis on pärit Iisraeli poolt alates 1967. aasta juunist okupeeritud territooriumidelt[footnoteRef:4], [4:  ELT C 375, 12.11.2015, lk 4.] 

–	võttes arvesse 19. juuli 2013. aasta suuniseid, mis käsitlevad Iisraeli poolt alates 1967. aasta juunist okupeeritud territooriumidel tegutsevatele Iisraeli üksustele ja nende tegevusele selliste toetuste, auhindade ja rahastamisvahendite andmist, mida EL rahastab alates 2014. aastast,
–	võttes arvesse Euroopa Liidu 2021. aasta aruannet Iisraeli asunduste kohta okupeeritud Jordani Läänekaldal, sealhulgas Ida-Jeruusalemmas,
–	võttes arvesse Euroopa Liidu ning ÜRO Palestiina Põgenike Abi- ja Tööorganisatsiooni Lähis-Idas (UNRWA) 17. novembri 2021. aasta ühisdeklaratsiooni UNRWA-le aastateks 2021–2024 antava ELi toetuse kohta,
–	võttes arvesse 1949. aasta Genfi konventsiooni;
–	võttes arvesse ÜRO Julgeolekunõukogu ja ÜRO Peaassamblee asjakohaseid resolutsioone,
–	võttes arvesse ÜRO eriraportööri 2022. aasta aruannet inimõiguste olukorra kohta alates 1967. aastast okupeeritud Palestiina aladel,
–	võttes arvesse 2022. aasta aruannet ÜRO kaubandus- ja arengukonverentsi (UNCTAD) abi kohta Palestiina rahvale: Okupeeritud Palestiina alade majanduse areng,
–	võttes arvesse 1993. ja 1995. aasta Oslo kokkuleppeid,
–	võttes arvesse 2002. aasta Araabia rahualgatust;
–	võttes arvesse Lähis-Ida neliku 2013. aasta tegevuskava,
–	võttes arvesse kodukorra artikli 132 lõiget 2,
A.	arvestades, et rahu saavutamine Lähis-Idas on jätkuvalt rahvusvahelise üldsuse, sealhulgas Euroopa Liidu peamine prioriteet ning ülemaailmse stabiilsuse ja julgeoleku asendamatu osa;
B.	arvestades, et komisjoni asepresident ning liidu välisasjade ja julgeolekupoliitika kõrge esindaja on mitmel korral väljendanud oma pühendumust uuendada ja tugevdada Euroopa Liidu rolli Lähis-Ida rahuprotsessis;
C.	arvestades, et Euroopa Liidu suhete aluseks kummagi poolega peaks olema inimõiguste ja demokraatlike põhimõtete järgimine, millest nad juhinduvad oma siseriiklikus ja rahvusvahelises poliitikas ning mis on nende suhete tähtsaks koostisosaks;
D.	arvestades, et ÜRO humanitaarasjade koordinatsioonibüroo (UN OCHA) andmetel on 2022. aasta olnud okupeeritud Jordani Läänekaldal, sealhulgas Ida-Jeruusalemmas elavate palestiinlaste jaoks alates 2006. aastast kõige surmavam, sest Iisraeli väed olid 18. oktoobri 2022 seisuga tapnud vähemalt 105 palestiinlast, sealhulgas 26 last, ning Jordani Läänekalda palestiinlased tapsid samal ajavahemikul 10 Iisraeli tsiviilisikut, kolm välismaalast ja neli Iisraeli sõdurit;
E.	arvestades, et Iisraeli, Palestiina ja rahvusvahelised inimõiguste organisatsioonid ning mitmed ÜRO eriraportöörid avaldasid hiljuti aruanded, milles kinnitatakse, et Iisraeli poliitika palestiinlaste suhtes on rahvusvahelise õiguse kohaselt apartheid;
F.	arvestades, et umbes 2 miljonit Gaza sektoris elavat palestiinlast on viimase 15 aasta jooksul seisnud silmitsi pideva ja süveneva humanitaarkriisiga, mis on tingitud Hamasi režiimist, korduvatest sõdadest ja jätkuvast blokaadist, mis kujutab endast elanikkonna kollektiivset karistamist; arvestades, et ÜRO OCHA andmetel sõltub peaaegu 80 % Gaza sektori elanikest humanitaarabist, üle poole Gaza sektori elanikest elab vaesuses ja peaaegu 80 % Gaza sektori noortest on töötud;
G.	arvestades, et Gaza sektoris puuduvad piisavad meditsiinirajatised ja -teenused mitme raske haiguse raviks, sealhulgas kiiritusraviks ja keemiaraviks; arvestades, et neid haigusi põdevad patsiendid peavad taotlema Iisraeli ametivõimudelt meditsiinilist väljapääsuluba; arvestades, et suur osa taotlustest, sealhulgas väikeste laste puhul, lükatakse julgeolekukaalutlustel edasi või jäetakse rahuldamata, mis toob kaasa surmad; arvestades, et paljude vanemate, tavaliselt emade taotlused, kes taotlevad lastega ravile kaasaminemist, lükatakse tagasi või jäetakse vastamata, jättes lapsed kriitilise ravi saamisel üksi;
H.	arvestades, et Euroopa Liidu esindaja büroo (Jordani Läänekallas ja Gaza sektor, UNRWA) 2021. aasta aruande kohaselt, mis käsitleb Iisraeli asundusi okupeeritud Jordani Läänekaldal, sealhulgas Ida-Jeruusalemmas, suurenes asunduste arv okupeeritud Palestiina aladel eelmisel aastal 22 030-ni, eelkõige Ida-Jeruusalemmas, kus uute eluasemete arv Iisraeli asunduste pideva laiendamise tõttu 2020. aastaga võrreldes rohkem kui kahekordistus (6 288-lt 14 894-le);
I.	arvestades, et 2012. aasta detsembrist alates valitsenud okupatsiooni tõttu on ÜRO OCHA andmetel okupeeritud Jordani Läänekaldal, sealhulgas Ida-Jeruusalemmas, lammutatud 7 088 ehitist, sealhulgas 1 419 rahastajate rahastatud ehitist, ning et okupeeritud Jordani Läänekaldal, sealhulgas Ida-Jeruusalemmas, on asustatud ümber 9 931 inimest;
J.	arvestades, et Iisraeli ametivõimud jätkavad süstemaatilist haldusaresti poliitikat palestiinlastele süüdistuse või kohtumõistmiseta; arvestades, et Palestiina Addameeri Prisoner Supporti and Human Rights Associationi andmetel peetakse Iisraelis endiselt kinni 4 760 Palestiina poliitvangi, sealhulgas 820 haldusvangi, 160 last, 33 naist ja kuut Palestiina seadusandliku kogu liiget;
K.	arvestades, et 2021. aasta oktoobris andis Iisraeli kaitseministeerium välja sõjalise korralduse, mille kohaselt kuus Palestiina valitsusvälist organisatsiooni (Addameer Prisoner Support and Human Rights Association, Al-Haq, Bisani uurimis- ja arendustegevuse keskus, Palestiina rahvusvaheline lastekaitse, põllumajanduse töökomiteede liit ja Palestiina naiste komiteede liit) on „ebaseaduslikud ühendused“ (terroristlikud organisatsioonid); arvestades, et 2022. aasta augustis ründasid Iisraeli relvajõud nende organisatsioonide büroosid, konfiskeerisid dokumendid ja hävitasid seadmed; arvestades, et neid organisatsioone ähvardab jätkuvalt hirmutamine ja katsed nad õigustühiseks muuta;
L.	arvestades, et kogu Euroopa Liidu 2021. aasta rahastamine Palestiina omavalitsusele lükkus kuude võrra edasi naabruspoliitika ja laienemise voliniku katsete tõttu lisada tingimuslikkus, mis nõuab Palestiina õpikute läbivaatamist; arvestades, et seda ettepanekut hääletati nõukogus korduvalt häälteenamusega; arvestades, et see viivitus kahjustas oluliselt Palestiina administratsiooni toimimist, eelkõige põhiteenuseid, sealhulgas rahvatervist, ning puudusid rahalised vahendid riigiteenistujate palkade maksmiseks;
M.	arvestades, et 11. mail 2022 tapeti okupeeritud Läänekaldal Jeninis Iisraeli sõjalises haarangus ajakirjanik Shireen Abu Aqla; arvestades, et vaatamata arvukatele üleskutsetele ei ole tema tapmist sõltumatult uuritud, nii et selle kuriteo toimepanijaid ei ole vastutusele võetud;
N.	arvestades, et ÜRO Kaubandus- ja Arengukonverentsi (UNCTAD) 2022. aasta aruande kohaselt moonutab Iisraeli okupatsioon Palestiina majandust ning sunnib okupeeritud aladel kaotama põllumajandust ja tööstust, mille tagajärjel halvenevad Palestiina elanikkonna sotsiaal-majanduslikud tingimused; arvestades, et ÜRO Kaubandus- ja Arengukonverentsi (UNCTAD) hinnangul on Palestiina majandustegevuse piiramise kulud 25,3 % Jordani Läänekalda SKPst ja SKP kumulatiivne vähenemine ajavahemikul 2000–2020 oli 50 miljardit USA dollarit;
O.	arvestades, et okupeeritud Palestiina aladel on töötuse määr endiselt kõrge – 26 %, ning üle poole Gaza sektori tööjõust on töötud ja töötuse määr Jordani Läänekaldal on 17 %; arvestades, et Palestiina majanduse vähene suutlikkus luua töökohti okupatsiooni tingimustes ei jäta suurele osale Palestiina töötajatest valikut, vaid nad peavad otsima tööd Iisraelis ja asundustes;
1.	kordab oma üleskutset lõpetada pikaleveninud Iisraeli-Palestiina konflikt ja Palestiina maa okupeerimine, taasalustades mõlema poole vahel tegelikke rahukõnelusi, mis põhinevad kahe riigi kooseksisteerimisel põhineva lahenduse jaoks kehtestatud parameetritel, mida toetab rahvusvaheline üldsus ja mis viib läbirääkimiste teel lõpliku staatust käsitleva kokkuleppe sõlmimiseni; väljendab heameelt Palestiina juhtkonna korduvate üleskutsete üle pidada rahukõnelusi ja taunib Iisraeli valitsuse sellise pühendumuse puudumist;
2.	mõistab hukka asjaolu, et hoolimata mitmesugustest algatustest ei ole Lähis-Ida rahuprotsessis viimastel aastakümnetel käegakatsutavaid tulemusi saavutatud, mille tagajärjeks on jätkuv vägivald ja paljude süütute inimelude kaotus, pidevalt halvenev olukord okupeeritud Palestiina aladel kohapeal, Iisraeli asunduste jätkuv laienemine Jordani Läänekaldal, sealhulgas Ida-Jeruusalemmas, jätkuv Gaza sektori blokaad, kasvav frustratsioon Palestiina ühiskonnas, pingete suurenemine Iisraeli ühiskonnas, pikaajaline ebastabiilsus Lähis-Idas ja konflikti ärakasutamine äärmusrühmituste poolt;
3.	mõistab hukka kõik iisraellaste ja palestiinlaste vahelised vägivallaaktid, sealhulgas Iisraeli kaitsejõudude ülemäärase jõu kasutamise sõjalistes operatsioonides, süütute tsiviilisikute vastu suunatud terrorirünnakud ja tsiviilinfrastruktuuride ründamise, asunike vägivalla suurenemise ja valimatu rakettide tulistamise Gaza sektorist Iisraeli, ning nõuab nende viivitamatut lõpetamist; on eriti mures sunniviisilise ümberpaigutamise ohu pärast Masafer Yatta piirkonnas; tuletab meelde, et okupatsioonivõimu poolne tsiviilelanikkonna üleviimine sõjaliselt okupeeritud territooriumile rikub neljandat Genfi konventsiooni ja kujutab endast Rahvusvahelise Kriminaalkohtu Rooma statuudi kohaselt sõjakuritegu; nõuab, et lõpetataks karistamatus rahvusvahelise humanitaarõiguse vastaste kuritegude eest, mille on toime pannud kõik konfliktiosalised, ning et süüdlased toodaks kohtu ette ja võetaks vastutusele; 
4.	kordab oma tugevat toetust kahe riigi kooseksisteerimisel põhinevale lahendusele, mis on konfliktile ainus elujõuline lahendus, kus Iisraeli Riik ja Palestiina riik elavad kõrvuti rahus ja turvaliselt, tunnustades üksteist vastastikku ja 1967. aasta piire koos vastastikku kokkulepitud maavahetuslepingutega ja Jeruusalemmaga mõlema riigi pealinnana; on mures ühe riigi ebademokraatliku reaalsuse jätkuva kinnistumise pärast, milles valitsevad ebavõrdsed õigused, pidev okupatsioon ja konflikt; kutsub liikmesriike üles seisma üksmeelselt kahe riigi kooseksisteerimisel põhineva lahenduse eest ning toetama komisjoni asepresidenti ning liidu välisasjade ja julgeolekupoliitika kõrget esindajat selle eesmärgi saavutamisele suunatud Euroopa Liidu algatuste väljatöötamisel; 
5.	kordab oma vankumatut pühendumust nii iisraellaste kui ka palestiinlaste julgeolekule;
6.	mõistab hukka Palestiina omavalitsuse süstemaatilised pingutused teisitimõtlemise vaigistamiseks, sealhulgas kriitikute ja oponentide meelevaldse vahistamise kaudu, keda sageli piinatakse või muul viisil väärkoheldakse; mõistab hukka väljapaistva aktivisti ja kriitiku Nizar Banati tapmise Palestiina omavalitsuse vägede poolt, kes vahistamise ajal surnuks peksti, ning mõistab hukka jätkuva vastutuse puudumise tema surma eest;
7.	kordab oma toetust Palestiina omariikluse tunnustamisele, nagu on väljendatud Euroopa Parlamendi 17. detsembri 2014. aasta resolutsioonis, ning nõuab, et Euroopa Liit jätkaks Palestiina riigi ülesehitamist demokraatia, õigusriigi, inimõiguste ja põhivabaduste alusel;
8.	tuletab meelde, et Oslo kokkulepete ja asjakohaste ÜRO Julgeolekunõukogu resolutsioonide kohaselt peavad mõlemad pooled otsustama Jeruusalemma staatuse üle, ilma et kolmas osapool seda otsust mõjutaks; nõuab tungivalt, et Ameerika Ühendriigid tühistaksid oma otsuse paigutada oma Iisraeli saatkond ümber Jeruusalemma, ning nõuab tungivalt, et USA taasavaks oma konsulaadi Ida-Jeruusalemmas; nõuab, et täielikult austataks 1967. aastal loodud püha esplanaadi (al-Haram al-Sharif/Templimägi) praegust staatust;
9.	kordab oma nõudmist leevendada humanitaarkriisi Gaza sektoris ja lõpetada selle viieteistaastane blokaad poliitilise lahenduse abil kooskõlas vajaliku julgeolekukorraga; nõuab tungivalt, et Iisraeli ametivõimud vaataksid läbi oma väljasõidulubade poliitika, et võimaldada Palestiina patsientidele viivitamata vajalikku ravi ning Gaza sektorist ravi saamiseks lahkuvate lastega saaks kaasas olla üks nende vanematest; kutsub Iisraeli ametivõime üles andma kõigile vähipatsientidele kolmekuulisi lube, et vältida loaga viivitamise ohtu, mis takistab neil õigeaegset ravi saada; nõuab veel kord, et Euroopa Parlamendi liikmetele antaks takistamatu juurdepääs humanitaarvisiitidele Gaza sektorisse;
10.	kordab, kui oluline on Palestiina leppimine ja ühtsus Lähis-Ida rahuprotsessis; on sügavalt mures selle pärast, et Palestiinas ei ole alates 2005. aastast toimunud presidendivalimisi ja alates 2006. aastast parlamendivalimisi, ning taunib president Mahmoud Abbasi 2021. aastaks kavandatud valimiste määramata ajaks edasilükkamist; nõuab Palestiinas läbipaistvate, usaldusväärsete ja kaasavate presidendi- ja parlamendivalimiste korraldamist, et tugevdada Palestiina poliitilise juhtkonna legitiimsust; kutsub Iisraeli üles täitma oma kohustust lubada nende valimiste toimumist Ida-Jeruusalemmas; nõuab veel kord, et Euroopa Liidul ja Euroopa Parlamendil peab olema luba neid valimisi jälgida, kui neid kutsutakse; 
11.	rõhutab, et kahe riigi kooseksisteerimisel põhineva lahenduse elujõulisuse säilitamine okupeeritud Palestiina aladel pidevalt halvenevas olukorras peab olema Euroopa Liidu esmane prioriteet; nõuab, et viivitamata lõpetataks igasugune Iisraeli ühepoolne tegevus, mis takistab või kahjustab kahe riigi kooseksisteerimisel põhinevat lahendust, eelkõige asunduste ehitamine ja laiendamine, Palestiina kodude ja taristu lammutamine ning palestiinlaste perekondade sunniviisiline ümberasustamine okupeeritud Jordani Läänekaldalt, sealhulgas Ida-Jeruusalemmas; kordab, et EL ei tunnusta 1967. aasta piiride muutmist, kui mõlemad pooled ei ole selles kokku leppinud; nõuab tungivalt, et EL ja liikmesriigid nõuaksid hüvitist kogu ELi rahastatud taristu lammutamise eest okupeeritud Palestiina aladel ning koguksid sõjakuritegude võimalike tõenditena kokku ametlikud lammutuskorraldused;
12.	nõuab, et Euroopa Liit arendaks oma kahepoolsetes suhetes Iisraeliga edasi Iisraeli Riigi territooriumi ja okupeeritud Palestiina alade diferentseerimise poliitikat kooskõlas Euroopa Liidu Kohtu asjakohaste otsustega ja ÜRO Julgeolekunõukogu resolutsiooniga 2334; nõuab, et kõigis ELi lepingutes Iisraeliga tuleb ühemõtteliselt ja selgesõnaliselt märkida, et neid ei saa kohaldada Iisraeli poolt 1967. aastal okupeeritud territooriumi suhtes; kutsub komisjoni üles tagama, et diferentseerimise põhimõtet kohaldatakse järjepidevalt ELi ja Iisraeli kahepoolsete suhete kõigis aspektides; nõuab Iisraeli asundustoodete suhtes kohaldatavate kehtivate ELi õigusaktide ja kahepoolsete kokkulepete täielikku ja tõhusat rakendamist;
13.	nõuab, et võetaks vastu Euroopa Liidu õigusakt, millega keelatakse kaubandus Iisraeli asundustega okupeeritud Palestiina aladel kooskõlas rahvusvahelise humanitaarõigusega; märgib, et okupeeritud territooriumil asuvates asundustes toodetud toodetega kauplemine või okupeeritud territooriumiga kauplemine aitab kaasa rahvusvahelise humanitaarõiguse rikkumistele ja teravdab inimõiguste rikkumisi, mis sageli tulenevad asundustest, sealhulgas maa konfiskeerimine, loodusvarade ekspluateerimine ning kohaliku elanikkonna ümberasustamine või diskrimineerimine;
14.	rõhutab, kui oluline on taastada kahe riigi kooseksisteerimisel põhineva lahenduse poliitiline perspektiiv; nõuab Euroopa Liidu poliitilist algatust, mille eesmärk on taasalustada Lähis-Ida rahuprotsessi, et saavutada käegakatsutavaid tulemusi ja läbirääkimiste teel lõpliku staatuse kokkulepe; nõuab tungivalt, et komisjoni asepresident ning liidu välisasjade ja julgeolekupoliitika kõrge esindaja edendaks koostöös liikmesriikide, Ameerika Ühendriikide ja teiste rahvusvaheliste partneritega rahvusvahelist konverentsi, mis oleks esimene samm mitmepoolses raamistikus selle eesmärgi suunas;
15.	nõuab Euroopa Liidu majandusliku ja poliitilise mõjujõu tõhusat kasutamist nii Iisraeli kui ka palestiinlaste suhtes, et saavutada mõlema poole tegelik osalemine Lähis-Ida rahuprotsessis; arvestades edusammude puudumist rahuprotsessis ja kahe riigi kooseksisteerimisel põhinevat lahendust kahjustavat tegevust, nõuab, et vaadataks läbi ELi kahepoolsed suhted mõlema osapoolega, sealhulgas assotsieerimisleping Iisraeliga ja selle rakendamine vastavalt selle artiklile 2;
16.	toetab välisasjade nõukogu 16. detsembri 2013. aasta järeldustes heaks kiidetud Euroopa Liidu võetud kohustust pakkuda lõpliku staatuse kokkuleppe raames mõlemale poolele enneolematut poliitilist, majanduslikku ja julgeolekualast toetust ning privilegeeritud partnerlust;
17.	väljendab heameelt selle üle, et 2022. aasta juunis maksti Euroopa Liidu 2021. aasta rahalised vahendid, millega oli kaua viivitatud, Palestiina omavalitsusele välja; taunib seda viivitust, mis on tingitud naabruspoliitika ja laienemise voliniku korduvatest katsetest kehtestada selle rahastamise suhtes põhjendamatud tingimused, mis seab Palestiina omavalitsuse veelgi raskemasse olukorda ja fiskaalkrahhi ohtu;
18.	rõhutab, kui oluline on usalduse suurendamine mõlema poole vahel nii poliitilisel kui ka inimestevahelisel tasandil, mis on vajalik eeltingimus Iisraeli ja Palestiina edukaks rahuprotsessiks ja rahumeelseks kooseksisteerimiseks tulevikus; nõuab Euroopa Liidu suuremat toetust sellistele algatustele;
19.	nõuab tungivalt, et komisjon suurendaks selliste projektide rahastamist, mille eesmärk on parandada Iisraelis Palestiina araabia vähemuse olukorda, kellel on potentsiaali etendada olulist rolli iisraellaste ja palestiinlaste rahumeelses kooseksisteerimises tulevikus;
20.	nõuab tungivalt, et Euroopa Liit suurendaks poliitilist ja rahalist toetust kodanikuühiskonna organisatsioonidele, sealhulgas Iisraeli ja Palestiina ühistele algatustele, mis töötavad rahu nimel ja kaitsevad inimõigusi mõlemal poolel; on sügavalt mures kodanikuühiskonna tegutsemisruumi ahenemise pärast Iisraelis ja Palestiinas ning nõuab tungivalt, et EL seaks selle küsimuse Iisraeli valitsuse ja Palestiina omavalitsusega peetava poliitilise dialoogi prioriteediks; mõistab hukka asjaolu, et Iisrael määratles Palestiina juhtivad inimõigusorganisatsioonid „ebaseaduslike ühendustena“ (terroriorganisatsioonidena); kutsub Iisraeli ametivõime üles seda otsust tühistama ja võimaldama neil organisatsioonidel oma olulist tööd jätkata; peab kahetsusväärseks, et ELi rahastamine mitmele neist organisatsioonidest peatati põhjendamatult pikaks ajaks naabruspoliitika ja laienemise voliniku otsuse tõttu, mis põhines põhjendamata väidetel ja on tekitanud nende organisatsioonide tegevusele ja mainele tõsist kahju; kutsub komisjoni üles jätkama rahalise toetuse andmist Palestiina valitsusvälistele organisatsioonidele;
21.	mõistab hukka Iisraeli laialdase poliitika ja tava hoida ilma kohtumõistmise või süüdistuseta salajaste tõendite alusel kinni sadu palestiinlasi, sealhulgas inimõiguste kaitsjat Salah Hammouri, ning nõuab selle poliitika viivitamatut lõpetamist;
22.	mõistab teravalt hukka ajakirjaniku Shireen Abu Aqla tapmise okupeeritud Läänekaldal Jeninis toimunud Iisraeli sõjalisel haarangul, mida paljud sõltumatud uurimised seostavad Iisraeli vägedega;
23.	on šokeeritud, et Ahmad Manasrat peetakse tema raskest tervislikust seisundist hoolimata endiselt kinni üksikvangistuses, mis võib tähendada piinamist; peab äärmiselt kahetsusväärseks, et tema vabastamise nõudmised, sealhulgas Euroopa Liidu ja ÜRO ekspertide poolt, on jäänud tähelepanuta; nõuab tungivalt, et Iisraeli ametivõimud vaataksid oma otsuse uuesti läbi ja vabastaksid ta viivitamata;
24.	nõuab Iisraeli-Palestiina konflikti raames mõlema poole vihkamisele või vägivallale õhutamise viivitamatut lõpetamist; nõuab tungivalt, et Euroopa Liit toetaks ÜRO sõltumatut rahvusvahelist uurimiskomisjoni okupeeritud Palestiina aladel, sealhulgas Ida-Jeruusalemmas ja Iisraelis, ja teeks sellega konstruktiivset koostööd, eelkõige seoses selle mandaadiga teha kindlaks korduvate pingete, ebastabiilsuse ja konflikti pikaleveninud olemuse algpõhjused, ning võtaks arvesse selle mehhanismi järeldusi ja soovitusi ELi ja liikmesriikide suhtluses Iisraeli ametivõimudega;
25.	rõhutab veel kord, kui oluline on saavutada Lähis-Ida piirkonnas püsiv rahu, stabiilsus ja jõukus; väljendab heameelt Euroopa Liidu võetud kohustuse üle teha selle eesmärgi saavutamiseks koostööd oma piirkondlike ja rahvusvaheliste partneritega; tuletab seoses sellega meelde Araabia rahualgatuse olulisust;
26.	palub Iisraeli valitsusel tühistada 20. oktoobril 2022 välismaalaste Läänekaldale sisenemisele ja seal elamisele kehtestatud uued piirangud, mis mõjutavad Palestiina ühiskonda ja Euroopa Liidu kodanikke, sealhulgas külastajaid, abikaasasid ja pereliikmeid, üliõpilasi ja akadeemikuid ning eksperte ja vabatahtlikke; rõhutab sellega seoses ELi vastastikkuse põhimõtte tähtsust viisavaba juurdepääsu puhul;
27.	toetab Rahvusvahelist Kriminaalkohut okupeeritud Palestiina aladel valitseva olukorra käimasolevas uurimises ja kutsub Euroopa Liitu üles toetama kohtu osalemist, nagu seda tehakse muudes konfliktiolukordades kogu maailmas;
28.	kordab oma toetust UNRWA-le, mis pakub olulisi teenuseid Palestiina pagulaste kaitsmiseks ja inimarenguks kogu Lähis-Idas; nõuab, et Euroopa Liit, liikmesriigid ja rahvusvaheline üldsus suurendaksid oma poliitilist ja rahalist toetust UNRWA-le pärast selle volituste hiljutist uuendamist ÜRO Peaassamblee poolt;
[bookmark: _GoBack]29.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, ELi eriesindajale Lähis-Ida rahuprotsessis, liikmesriikide valitsustele ja parlamentidele, ÜRO peasekretärile, neliku esindajale, Araabia Riikide Liiga peasekretärile, Ameerika Ühendriikide presidendile ja Kongressile, Knessetile ja Iisraeli valitsusele, Palestiina omavalitsuse presidendile ja Palestiina Seadusandlikule Nõukogule.

